Georg Simon Ohm
Georg Simon Ohm, 16.3.1789-6.7.1854, tysk fysiker. Georg Simon Ohm var en stor del af sit liv matematik- og fysiklærer ved forskellige skoler, fra 1817 ved et gymnasium i Köln. Her begyndte han i 1825 en systematisk eksperimentel undersøgelse af styrken af elektromagnetiske kræfter fra strømførende ledere. Som spændingskilde brugte han i begyndelsen en voltasøjle (se galvanisk element), og hans resultater påvirkedes på uheldig måde af dennes indre modstand og af, at dens spænding ændrede sig, når strømmen blev sluttet. Senere benyttede han et termoelektrisk element, hvis egenskaber lettere kunne kontrolleres, og i 1827 offentliggjorde han en bog, hvori han sammenfattede sine mange eksperimentelle resultater i en matematisk teori, hvor begreberne elektrisk spænding, strøm og modstand såvel som sammenhængen mellem dem (Ohms lov) for første gang blev klart udtrykt. 
Georg Simon Ohms arbejde vandt kun langsomt anerkendelse, og først i 1852 blev han udnævnt til professor i fysik ved universitetet i München.